喺廿一世紀初嘅認知心理學界，智商測驗（IQ test）係其中一種最出名嘅量度架生，簡化噉講智商測驗係要受試者答一拃反映智能嘅問題，睇嚇每位受試者喺拃問題上嘅得分同平均得分爭幾遠－如果話一位受試者智商 係 100 分，即係話佢嘅得分啱啱好等如平均值，而如果話一位受試者智商係 130 分，意思就係話佢嘅得分啱啱比平均高兩個標準差咁多；